
Használt notebook fogyasztási szokások vizsgálata üzleti tervezés keretében

A dolgozat fókuszában egy használt notebookokat áruló internetes mikrovállalkozás üzleti tervének elkészítése áll, illetve egy, az ehhez esszenciális adatokat nyújtó kérdőíves felmérés. Az üzleti tervezésben a piackutatás több dimenzióban is segítséget nyújthat. A jelen dolgozatban bemutatott empirikus kutatás fő célja a használt notebook vásárlók preferenciáinak és szokásainak feltárása.
Online kérdőíves felmérésemben 229-en vettek részt, melyből az outlierek kiszűrése után 222 kitöltést találtam érvényesnek (140 féri, 79 nő, 1 egyéb, 2 fő nem kívánt nyilatkozni). Az alkalmazott online kérdőív 29 kérdésből áll, amelyek 6 kérdéscsoportba sorolhatóak. A kérdőív kitöltése 5-15 percet vett igénybe. Az adatok elemzéséhez az IBM SPSS 26.0 szoftvert használtam, jellemzően nem parametrikus próbákat alkalmaztam a korrelatív összefüggések feltárására, illetve a képzett csoportok összehasonlítására.
A használt notebook vásárlók (n=67) és nem vásárlók (n=154) csoportjai között erős tendenciaszintű különbség látszik, a vásárlók életkora magasabb (Mann-Whitney U=5849; p=0,052). A két csoport között nincs szignifikáns különbség az informatikai jártasságban. A használt notebook vásárlók csoportjában a vásárlást befolyásoló szempontok közül négy tényező emelkedett ki szignifikánsan: az ár, a műszaki állapot, a teljesítmény, és a megbízhatóság. Mindemellett a presztízs erősen korrelál a környezettudatossággal (r=0,508; p < 0,001) és a súllyal (r=0,552; p < 0,001). A megbízhatóság a műszaki állapot fontosságával (r=0,452; p < 0,001), a teljesítménnyel (r=0,456; p < 0,001), és a garanciával (r=0,426; p < 0,001) mutat összefüggést.
Az eredményeket - jelen vizsgálat limitációi miatt - óvatosan kell értelmezni. Ezek tudatában is a preferenciák és korrelációk ismerete nagy segítséget nyújt a készletezéshez, illetve a marketing terv meghatározásához. Lehetővé teszi például a hirdetések címeinek tudatosabb, vásárlók számára vonzóbb megfogalmazását és olyan praktikus kérdések mérlegeléséhez ad segítséget, mint például a fizetési és szállítási módok kiválasztása.



